Tove Videbæk (KRF), 2001-05-07:
Tak for en rigtig god debat, for en positiv indstilling til intentionerne i lovforslaget og også for en kraftig opbakning til intentionerne.
Jeg er da glad for, at sundhedsministeren vil gøre mere ved det og vil nedsætte udvalg, der skal undersøge forskellige ting. Jeg havde selvfølgelig forventet, at regeringen på baggrund af underskrift af WHO's papirer i februar ville være klar allerede nu til at gøre noget ved sagen, allerede nu til at handle også på baggrund af forskellige papirer, som er udgået fra Sundhedsministeriet i de sidste par år.
Men tak for en god debat, og jeg skal senere svare på nogle af de spørgsmål, der blev stillet til mig, men jeg kan kun bekræfte, som flere andre har sagt allerede, at danske unge i international sammenhæng har alle rekorder i alkoholforbrug ifølge WHO's undersøgelser og ESPAD-undersøgelserne.
Det er utrolig trist, når vi ved, at både et regelmæssigt stort alkoholforbrug og et kraftigt lejlighedsforbrug har negativ indflydelse på såvel den fysiske som den psykiske sundhed. Alkohol skader simpelt hen de unges psykiske og følelsesmæssige udvikling, et stort forbrug af alkohol i ungdommen giver samtidig større risiko for afhængighed af alkohol senere i livet, en tidlig alkoholdebut giver samtidig
en mangedoblet risiko for misbrug af andre stoffer senere i livet, og endelig kommer unge relativt set oftere ud for ulykker, hvor alkohol er involveret.
55.000!
Tilgængeligheden til alkohol har stor betydning for de unges forbrug af alkohol og niveauet af alkoholrelaterede problemer ved 18-års-alderen.
Hvis aldersgrænsen hæves til 18 år, vil alkohol blive mindre tilgængeligt for den gruppe unge, der blev omfattet at ESPAD-undersøgelsen.
Under en konference her i Tinget vedrørende unge og misbrug blev det for et par måneder siden nævnt af en af eksperterne, at vi skal gøre minimum to ting for at gøre alkohol mindre tilgængeligt for de unge.
Dels skal vi sætte priserne op, dels skal vi gøre det sværere at købe, nemlig ved aldersgrænser.
Dermed svarer jeg også på hr. Frank Aaens spørgsmål vedrørende priserne, at jeg mener bestemt ikke, at vi skal have priserne sat ned på alkohol i Danmark.
Aldersgrænser nytter noget.
Her kan vi jo blot nævne de gode resultater, vi har af indførelsen af loven fra 1. juli 1998 om forbud mod salg af alkohol til unge under 15 år.
Der er sket en reduktion i forbruget i 5.-7. klasser på 36 pct.
, så lovindgrebet har - også ifølge en undersøgelse fra Sundhedsstyrelsen - påvirket de unges drikkevaner i nedadgående retning. Forslaget, som vi behandler i dag, vil også have en stærk signalværdi over for unge, forældre, venner, lærere osv.
Der er forældre, der er i vildrede med, om det er godt eller skidt, at de unge får lov at drikke, inden de er 18 år, om det er godt eller skidt, at de får lov til at drikke derhjemme.
Andre synes, det er helt o.k., og mener bare, at det er en del af dansk kultur.
Men begge disse grupper forældre kan vi sende et kraftigt signal til på den måde, og vi kan støtte de forældre, der ønsker at holde deres egne unge helt ude af alkoholforbrug, indtil de er 18.
Vi ved, at forældres og venners indstilling til de unges alkoholforbrug betyder utrolig meget.
Således er der en undersøgelse fra Australien, der viser, at hvis den unge føler accept fra forældrene af alkoholforbrug, ja, så bliver der drukket meget mere, end hvis den unge ikke havde forældrenes accept.
Ifølge et notat fra Sundhedsministeriet fra 1999 vil en 18-års-grænse også harmonere bedre med lovgivningen i andre lande.
I de lande, hvor der er en aldersgrænse for butikssalg af alkohol til unge,
er det kun Danmark, der har valgt en så lav aldersgrænse som 15 år.
En 18-års-regel harmonerer også bedre med vore egne nationale regler, idet der kommer til at gælde den samme aldersgrænse for salg af alkohol, som gælder for udskænkning af alkohol til unge på restauranter og diskoteker, og vi mener, at hvis man ikke er gammel nok til at blive betjent på et værtshus, så bør man heller ikke kunne købe øl i supermarkedet.
Det sagde en tidligere socialdemokratisk sundhedsminister ifølge et presseudklip jeg har.
Forbudet vil også lettere kunne administreres og håndhæves, fordi unge på 18 år i de fleste tilfælde er i besiddelse af billedlegitimation, dankort eller kørekort i modsætning til, hvad der er tilfældet for unge mellem 15 og 18 år, og unge respekterer faktisk, når der bliver sat grænser for drikkeri, modsat af hvad vi har hørt af nogle her
i salen i dag
Danske Gymnastik- og Idrætsforeninger har indført et forbud mod alkohol til unge under 18 år til stævner og fester, og det respekteres, skulle vi hilse og sige.
På WHO's europæiske ministerkonference i Stockholm 19.-21. februar støttede Danmark vedtagelsen af en deklaration om unge og alkohol.
Der er så mange rigtig gode initiativer i det papir, og det er klart, som det også er nævnt her, at et forbud alene gør det jo ikke, og det mener vi bestemt heller ikke.
Men vi skal have alle de gode initiativer med, som dels er i loven i forvejen, dels også er i WHO's papir. Vi skal have turbo på alle de gode initiativer, som både er i WHO's papir, og som er i den lov, som vi allerede nu har.
Vi skal have turbo på de initiativer.
Men samtidig skal vi også have flere behandlingspladser.
Alkoholbehandling i Danmark er p.t. præget af reduktion af forbruget af døgnbehandling, skønt antallet af behandlingssteder i forvejen er ekstremt lavt i Danmark i forhold til bl.a. Norge og Sverige.
Samtidig skal vi også støtte alle de frivillige foreninger, der gør et stort og solidt arbejde både med forebyggelse og behandling.
I fremtiden vil der ikke blive mindre brug for de frivillige foreninger, snarere tværtimod.
Med tanke på det uhyggelig store forbrug af alkohol især blandt børn og unge i Danmark er det positivt, at der p.t. er stor fokusering på emnet.
Der er brug for alle gode kræfter, men først og fremmest mener vi, at vi har brug for at få sat en bom op, en stopper for de helt unges, altså de under 18-åriges, alkoholforbrug; det mener vi er et godt sted at begynde.
Der har så været nævnt forskellige ting, som man gerne ville jeg svarede på.
Vi har ikke arbejdet med andre, men det var da tænkeligt, at vi kunne finde på at sætte den højere op, hvis det var.
Vi ser jo i andre lande, vi ser jo i Tyskland, vi ser i USA, vi ser i Australien, hvordan man har gode resultater med at have de aldersgrænser, man har dér, på både 18, 20 og 21 år, men det er ikke noget, vi har arbejdet med, så det siger
jeg helt for egen regning.
Fru Birthe Skaarup mener, at detailhandelen vil få problemer, og spørger, hvem der så har ansvaret, hvis man sælger.
Jamen det står jo i lovgivningen, at det er butikken, som har ansvaret, hvis der bliver solgt alkohol til unge under 15 år i dag.
Detailhandelen vil få problemer?
Selvfølgelig kan man det, hvis man vil.
Det har jo noget med holdning at gøre, det har noget med hele holdningen til en lov at gøre, og vi har lidt hørt den holdning også her i dag, at vi måske slet ikke skulle lovgive på området.
Vi kan jo sammenligne med andre områder, hvor vi lovgiver.
Vi har en lov, der siger, at vi ikke må køre over for rødt, men det er der jo også mennesker, der gør.
Skulle vi så lade være med at have en lov på det område, fordi der er mennesker, der overtræder den?
Nej, selvfølgelig ikke, vi skal have lov på de her områder.
Der er også lov om, at vi ikke må snyde i skat, men det er der jo også mennesker, der alligevel gør, men vi bliver da ved med at ville have en lov på området, fordi vi vil stikke rammerne ud for, hvordan vi vil have det her i vores samfund.
Det skal vi selvfølgelig også på det her område.
Når vi siger, at vi ikke vil have, at unge køber alkohol, før de er 18 år, så skal vi selvfølgelig have en lov på det område.
Så var der CD's ordfører, fru Yvonne Herløv Andersen, som sagde, at hun ville støtte alene, og det var jeg da meget glad for.
Alt i alt vil jeg sige tak for en rigtig god debat, og jeg håber, at der kommer noget rigtig positivt ud af det, også når ministeren nedsætter det her udvalg, men jeg håber da også, at der er rigtig mange, der vil støtte lovforslaget her, hvis vi sætter det til afstemning.